**יגאל קיפניס מגיב ליואב גלבר**

דברי הרהב של גלבר בפרק ב' של פרות קדושות "מי אמר שמלחמת יום הכיפורים הסתיימה - כשיואב גלבר עונה ליגאל קיפניס", לא צריכים להטות את הדיון מבירור ענייני של העובדות. לגבי התקופה שקדמה לתחילת 1973 גלבר לא חידש. התיעוד הרב של אלפי המסמכים שמור גם אצלי. למדתי אותם היטב.

עד תחילת 1973 לניקסון ולקיסינג'ר היה עניין **לא** לקדם מו"מ לשלום בין ישראל ומצרים והם נקטו במדיניות של "*מראית עין של מו"מ*" כהתחייבותם לגולדה. לכן אין עניין להטריח את הקורא במאות עמודים על ניסיונות תיווך עקרים שאינם רלוונטיים להבנת הנסיבות שהובילו למלחמה.

לעומת זאת בתחילת 1973 חל מפנה באינטרס האמריקאי. גלבר העלים גם את המפנה וגם את המתווה שהציגו ניקסון וקיסינג'ר למצרים וישראל למו"מ לשלום שיתקיים במהלך 1973, מתווה שהתבסס על העיקרון של ריבונות למצרים וביטחון לישראל ושייושם לאחר מכן בשלבים ולאורך שנים.

"***זה יעבוד אם ניתן יהיה לשכנע את ישראל לחשוב במונחים של החזרת הריבונות המצרית על סיני תוך שמירה על שליטה בנקודות אסטרטגיות במקום להתעקש על ריבונות***" דברי קיסינג'ר לנשיא שהגיב: "***הגיע הזמן להפסיק להיות מודאגים מעמדתה הבלתי מתפשרת של ישראל***".

זו דוגמא אחת מני רבות על המפנה, על המתווה ועל הדרך למלחמה.

גלבר גם התעלם מהתייחסות שלושת מקבלי ההחלטות בישראל למתווה - החלופה למלחמה שעומדת להתרחש.

די להדגיש במסגרת מצומצמת זו את התייחסות גולדה: "***בעניין הג'וק הזה אצל קיסינג'ר... התיאוריה של סוברניות* [סיפוח של ישראל חלק גדול מסיני] *לא, אבל ביטחון* [הסדרי ביטחון ישראלים בסיני] *כן, ודברים דומים לזה***". לכן קבעה כי יש "***לומר לו שוב, שידע, שהוא צריך לדעת, והוא שמע זאת מפינו הרבה פעמים, שזו לא הקונספציה שלנו, והוא לא יכול להציע תכנית כזאת בשמנו***".

ודברי דיין לגלילי, שטען מטעמים טקטיים להיענות לקיסינג'ר בחיוב כדי למנוע את המלחמה: "***אני לא מציע ישראל* [גלילי] *שהדבר יעמוד בממשלה בהקשר לזה, האם אנחנו מוכנים אפילו להגיע למלחמה ובלבד לא לחזור לקו הקודם***".

את תסכולו של גלבר כשנחשפת כמות המידע שהשמיט אפשר להבין מדבריו.